CELEX: 62021TN0103
Language: lv
Date: 2021-02-19 00:00:00
Title: Lieta T-103/21: Prasība, kas celta 2021. gada 19. februārī – Boshab/Padome

12.4.2021   
            
            
               LV
            
            
               Eiropas Savienības Oficiālais Vēstnesis
            
            
               C 128/44
            
         
      Prasība, kas celta 2021. gada 19. februārī – Boshab/Padome
      (Lieta T-103/21)
      (2021/C 128/52)
      Tiesvedības valoda – franču
      
         Lietas dalībnieki
      
      
         Prasītājs: Évariste Boshab (Kinšasa, Kongo Demokrātiskā Republika) (pārstāvji: T. Bontinck, P. De Wolf, A. Guillerme un T. Payan, advokāti)
      
         Atbildētāja: Eiropas Savienības Padome
      
         Prasījumi
      
      Prasītāja prasījumi Vispārējai tiesai ir šādi:
      
                  —
               
               
                  atcelt Padomes Lēmumu (KĀDP) 2020/2033 (2020. gada 10. decembris), ciktāl šī lēmuma pielikuma 6. punkts joprojām ietver prasītāja vārdu un uzvārdu;
               
            
                  —
               
               
                  atcelt Padomes Īstenošanas regulu (ES) 2020/2021 (2020. gada 10. decembris), ciktāl šīs regulas I pielikuma 6. punkts joprojām ietver prasītāja vārdu un uzvārdu;
               
            
                  —
               
               
                  piespriest Padomei atlīdzināt tiesāšanās izdevumus.
               
            
         Pamati un galvenie argumenti
      
      Prasības pamatošanai prasītājs izvirza divus pamatus.
      
                  1.
               
               
                  Pirmais pamats attiecas uz viņa tiesību uz aizstāvību neievērošanu. Prasītājs izvirza vairākus iebildumus par tiesību uz aizstāvību neievērošanu procedūrās, kuru rezultātā Padome pieņēma un atjaunoja pret viņu vērstos ierobežojošos pasākumus, un jo īpaši apgalvo, ka ir pārkāptas viņa tiesības tikt uzklausītam ar pieņemamiem nosacījumiem.
               
            
                  2.
               
               
                  Otrais pamats attiecas uz acīmredzamu kļūdu vērtējumā, ciktāl Padome apgalvoja, ka prasītājs bija iesaistīts darbībās, kas Kongo Demokrātiskajā Republikā ir nopietni cilvēktiesību pārkāpumi. Prasītājs kritizē kontekstu, kurā notika pārskatīšana pirms ierobežojošo pasākumu pret viņu pagarināšanas, un apstrīd jebkādu pašreizējo līdzdalību notikumos, ar kuriem pamatots lēmums viņu iekļaut to personu sarakstā, uz kurām attiecas Padomes Lēmums 2010/788/KĀDP (2010. gada 20. decembris) par ierobežojošiem pasākumiem pret Kongo Demokrātisko Republiku un par Kopējās nostājas 2008/369/KĀDP atcelšanu (OV 2010, L 336, 30. lpp.).